PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Tämä tarkoittaa, että jos erosopimusta ei ratifioida, unionin primaari- ja sekundaarilainsäädäntöä lakataan soveltamasta Yhdistyneeseen kuningaskuntaan 30. maaliskuuta 2019, jäljempänä ’eroamispäivä’. Tämän seurauksena Yhdistyneestä kuningaskunnasta tulee ns. kolmas maa.

Eurooppa-neuvosto (50 artikla) kehotti uudelleen 13. joulukuuta 2018 valmistautumaan entistä vahvemmin kaikilla tasoilla Yhdistyneen kuningaskunnan eron seurauksiin ottamalla huomioon kaikki mahdolliset vaihtoehdot. Tämä säädös on osa toimenpidepakettia, jolla komissio vastaa kyseiseen kehotukseen.

Erasmus+ -ohjelma on EU:n lippulaiva-aloite ja luultavimmin yksi Euroopan unionin menestyksekkäimmistä ohjelmista. Ohjelma käynnistyi yli 30 vuotta sitten, ja siitä lähtien se on tarjonnut yli 9 miljoonalle nuorelle eurooppalaiselle mahdollisuuden oppimiskokemukseen ulkomailla. Se on luonut kokonaisen sukupolven itsensä eurooppalaisiksi tuntevia ihmisiä. Kokonaisen sukupolven avarakatseisia, itsevarmoja ja voimaantuneita ihmisiä, jotka jakavat Euroopan yhteiset arvot ja edistävät osaltaan Euroopan talouden ja yhteiskunnan osaamispohjan ja paineensietokyvyn rakentamista.

Erasmus+ -ohjelmasta tuetaan koulutus-, nuoriso- ja liikunta-alan toimia. Sillä autetaan Euroopan maita nykyaikaistamaan ja parantamaan koulutusjärjestelmiään ja nuoriso- ja liikuntapolitiikkaansa, jotta vahvistetaan niiden roolia kasvun, työllisyyden, kilpailukyvyn, innovoinnin ja sosiaalisen yhteenkuuluvuuden taustatekijänä. Ohjelmasta tarjotaan vuosittain lähes 800 000 ihmiselle mahdollisuus opiskeluun tai harjoitteluun ulkomailla. Liikkuvuustoimien kesto voi olla enintään 12 kuukautta.

Ohjelma on keskeinen väline pyrittäessä saavuttamaan vuoteen 2025 mennessä eurooppalainen koulutusalue, jolla nuoret saavat parasta yleissivistävää ja ammatillista koulutusta, jolla valtioiden rajat eivät haittaa oppimista, opiskelua ja tutkimuksen tekemistä ja jolla toisessa jäsenvaltiossa opiskelemisesta tai työskentelemisestä on tullut normi. Eurooppalaisella koulutusalueella ihmisillä on vahva käsitys eurooppalaisesta identiteetistään sekä eurooppalaisesta kulttuuriperinnöstä ja sen monimuotoisuudesta.

Ison-Britannian ja Pohjois-Irlannin yhdistyneen kuningaskunnan erotessa Euroopan unionista Yhdistyneessä kuningaskunnassa on lähes 14 000 opiskelijaa (korkea-asteen ja ammatillisen koulutuksen opiskelijoita ja harjoittelijoita, nuoria oppijoita, koulutusalan henkilöstöä) 27 EU-maasta ja 27 EU-maassa on noin 7 000 opiskelijaa Yhdistyneestä kuningaskunnasta.

Jos erosopimusta ei ratifioida, tämänhetkisten Erasmus+ -ohjelmaan osallistujien 27 EU-maasta ja Yhdistyneestä kuningaskunnasta pitäisi keskeyttää oppimiseen liittyvät liikkuvuustoimensa. Monet opiskelijat menettäisivät opintopisteensä, ja heidän olisi suoritettava uudelleen lukukausi tai -vuosi. Tällä olisi erittäin haitallinen vaikutus opiskelijoihin samoin kuin heidät lähettäneisiin ja vastaanottaneisiin oppilaitoksiin.

Tällä ehdotuksella on tarkoitus ottaa käyttöön varautumistoimenpiteitä, jotta vältetään Yhdistyneen kuningaskunnan erohetkellä sellaisten Erasmus+ -ohjelman liikkuvuustoimien keskeytyminen, joissa Yhdistynyt kuningaskunta on mukana. Näitä toimenpiteitä sovelletaan Erasmus+ -ohjelman oppimiseen liittyviin liikkuvuustoimiin, jotka ovat käynnistyneet ennen päivää, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.

•Yhdenmukaisuus muiden alaa koskevien politiikkojen säännösten kanssa

Ehdotuksen tavoitteena on nykyisten ohjelmien jatkuminen.

•Yhdenmukaisuus unionin muiden politiikkojen kanssa

Ehdotus vastaa kaikilta osin neuvoston valtuutusta neuvotella Yhdistyneen kuningaskunnan kanssa sen eroamisesta unionista.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta